বাহরাইন–বাংলাদেশ সম্পর্ক

বাহরাইন-বাংলাদেশ সম্পর্ক বলতে বাংলাদেশ এবং বাহরাইন রাষ্ট্রদ্বয়ের মধ্যকার দ্বিপাক্ষিক সম্পর্ককে বোঝানো হয়। মানামায় বাংলাদেশের একটি দূতাবাস রয়েছে এবং সেখানে রাষ্ট্রদূত হিসেবে মো. রইস হাসান সরোয়ার নিযুক্ত আছেন। উভয় দেশই ইসলামি সহযোগিতা সংস্থার (ওআইসি) সদস্য।

শ্রম বাজার নিয়ন্ত্রক কর্তৃপক্ষ (এলএমআরএ)-এর হিসাব অনুযায়ী, বাহরাইনে বসবাসকারী প্রায় ৭০,০০০ অভিবাসী কর্মী অনথিভুক্ত। এদের বেশিরভাগই বাংলাদেশি কর্মী। যদিও সরকার দাবি করে যে বেসরকারি খাতের শ্রম আইন সকল শ্রমিকের জন্য প্রযোজ্য, তবে আন্তর্জাতিক শ্রম সংস্থা (আইএলও) এবং আন্তর্জাতিক এনজিওগুলো উল্লেখ করেছে যে বিদেশি কর্মীরা কর্মক্ষেত্রে বৈষম্যের শিকার হন। অনেক ক্ষেত্রে নিয়োগকর্তারা পাসপোর্ট আটকে রাখেন, চলাচলে বিধিনিষেধ আরোপ করেন, চুক্তি পরিবর্তন করেন অথবা মজুরি পরিশোধ করেন না।
ইতিহাস
১৯৭৪ সালে, বাহরাইন বাংলাদেশকে স্বীকৃতি প্রদানের পর দেশটির সাথে কূটনৈতিক সম্পর্ক স্থাপিত হয়।
২৮ ফেব্রুয়ারি ১৯৮৩ সালে, বাংলাদেশ বাহরাইনে দূতাবাস স্থাপন করে।

২০০৭ সালে, বাহরাইনে ৭৪ হাজার বাংলাদেশী কর্মী ছিলেন, যা ছিল দ্বীপরাষ্ট্রটির মোট জনসংখ্যার ১০ শতাংশ। ঐ রাজ্যে সীমিত আইনি সুরক্ষার মধ্যে বাংলাদেশী কর্মীরা মানবাধিকার ও শ্রম অধিকার লঙ্ঘনের শিকার হয়েছেন।
থাম্ব|মোসাদ্দেক আলী ফালু বাহরাইনের আমির ঈসা বিন সালমান আল খলিফার সঙ্গে বাহরাইনের রাজপ্রাসাদে সাক্ষাৎ করেন।
মে ২০০৮ সালে, একজন বাংলাদেশীর হাতে একজন বাহরাইনী নাগরিক নিহত হওয়ার পর সেদেশের সংসদ সদস্যরা সকল বাংলাদেশীকে বহিষ্কারের আহ্বান জানান। অভিযুক্ত বাংলাদেশী নিহত ব্যক্তির বাবুর্চি হিসেবে কাজ করতেন। এর প্রতিক্রিয়ায়, বাহরাইন সরকার সকল বাংলাদেশীর উপর নিষেধাজ্ঞা জারি করে এবং ২০০৬ সালে হত্যার দায়ে দোষী সাব্যস্ত একজন বাংলাদেশীর মৃত্যুদণ্ড ফায়ারিং স্কোয়াডের মাধ্যমে কার্যকর করার উদ্যোগ নেয়। বাংলাদেশ এ ঘটনায় দুঃখ প্রকাশ করে, প্রবাসী কর্মীদের ভালোভাবে যাচাই-বাছাইয়ের পরিকল্পনা ঘোষণা করে এবং নিষেধাজ্ঞা তুলে নেওয়ার আহ্বান জানায়। বাহরাইন আরও ঘোষণা করে যে, তারা দেশটিতে থাকা এক লক্ষ বাংলাদেশী কর্মীর ওয়ার্ক পারমিট নবায়ন করবে না।

২০১৮ সালে, বাহরাইন বাংলাদেশীদের ভিসা প্রদান বন্ধ করে দেয়। ২০২০ সালে, বাহরাইনে কোভিড-১৯ মহামারীর সময় আট হাজার বাংলাদেশী প্রবাসী কর্মী চাকরি হারান। কোভিড-১৯ মহামারী এবং আন্তর্জাতিক ফ্লাইট স্থগিত হওয়ার কারণে ১২০০ বাংলাদেশী কর্মী বাংলাদেশে আটকা পড়েন। সে সময় বাহরাইনে দুই লক্ষেরও বেশি বাংলাদেশী প্রবাসী কর্মী ছিলেন। মে ২০২০ সালে, বাহরাইন সরকার চল্লিশ হাজারেরও বেশি অনথিভুক্ত বাংলাদেশী অভিবাসীকে বৈধ কাগজপত্র প্রদানের পদক্ষেপ গ্রহণ করে। মে  ২০২১ সালে, কোভিড-১৯ মহামারীর সময় বাংলাদেশকে "লাল তালিকা"-ভুক্ত করায় বাহরাইন সে দেশ থেকে যাত্রী আগমন বন্ধ করে দেয়।

জুন ২০২২ সালে, বাহরাইনে নিযুক্ত বাংলাদেশের রাষ্ট্রদূত মোঃ নজরুল ইসলাম ঘোষণা করেন যে, চার বছরের বিরতির পর বাহরাইন আবার বাংলাদেশীদের ভিসা প্রদান শুরু করবে এবং বাহরাইনও বাংলাদেশে আব্দুর রহমান মোহাম্মদ আলগাউদকে নতুন রাষ্ট্রদূত হিসেবে নিয়োগ দিয়েছে।

তথ্যসূত্র

বহিঃসংযোগ

বিষয়শ্রেণী:বাংলাদেশের দ্বিপাক্ষিক সম্পর্ক